แบงก์รัฐยันรับแลกเปลี่ยนฝากธนบัตรที่ระลึกใหม่
สมาคมสถาบันการเงินของรัฐ ยืนยัน ประชาชน แลกเปลี่ยน-นำฝาก ธนบัตรที่ระลึกได้ที่ธนาคารของรัฐ
4 ม.ค. 2564

นายฉัตรชัย ศิริไล กรรมการผู้จัดการ ธนาคารอาคารสงเคราะห์(ธอส.) ในฐานะประธานกรรมการสมาคมสถาบันการเงินของรัฐ (SFIs) กล่าวถึง กรณีที่มีกระแสข่าวว่าสถาบันการเงินไม่รับฝาก/แลกธนบัตรที่ระลึกเนื่องในพระราชพิธีบรมราชาภิเษก พุทธศักราช 2562 นั้น
สถาบันการเงินของรัฐทั้ง 9 แห่งยืนยันว่า ลูกค้าประชาชนสามารถใช้ธนบัตรที่ระลึกเนื่องในพระราชพิธีบรมราชาภิเษก พุทธศักราช 2562 ทั้งชนิดราคา 1,000 บาท และ 100 บาท ในการชำระหนี้กับสถาบันการเงินของรัฐได้ตามกฎหมายเช่นเดียวกับธนบัตรหมุนเวียนปกติทุกประการ
ขณะเดียวกันสถาบันการเงินของรัฐ จำนวน 4 แห่ง คือ ธอส. ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และ ธนาคารอิสลามแห่งประเทศไทย(ธอท.) ที่มีธุรกรรมทางด้านเงินฝากยืนยันว่าธนาคารสามารถรับฝากหรือรับแลกธนบัตรรุ่นดังกล่าวได้ตามปกติ เช่นเดียวกับธนบัตรหมุนเวียนปัจจุบัน
อย่างไรก็ตาม เครื่องรับฝากเงินอัตโนมัติของสถาบันการเงินของรัฐไม่รองรับธนบัตรที่ระลึกรุ่นดังกล่าวทั้ง 2 ชนิดราคา เนื่องจากต้องแก้ไขโปรแกรมที่เครื่องฝากเงินอัตโนมัติทั่วประเทศ ดังนั้น หากประชาชนต้องการฝากเงินด้วยธนบัตรที่ระลึก สามารถติดต่อขอฝากได้ที่สาขาของ ธอส. ธนาคารออมสิน ธ.ก.ส. และ ธอท. ทุกแห่งทั่วประเทศ ทั้งนี้ ติดตามข้อมูลข่าวสาร หรือติดต่อสอบถามรายละเอียดเพิ่มเติมได้ที่ Call Center เว็บไซต์ โซเชียลมีเดีย หรือสาขาของสถาบันการเงินของรัฐทุกแห่งที่ท่านใช้บริการ




ทั้งนี้ ขอความร่วมมือผู้ใช้บริการทางการเงินที่สาขาของธนาคารต่าง ๆ สวมใส่หน้ากากอนามัย ตรวจวัดอุณหภูมิ รักษาระยะห่าง และล้างมือบ่อย ๆ เพื่อสุขอนามัยที่ดีและป้องกันการติดเชื้อในช่วงสถานการณ์โควิด แพร่ระบาดระลอกใหม่นี้